text: Quant ot li pére ramentevoir son fil,
   PageV01P241
   Pleure des oels, ne s’en pot astenir:
   «Pour Dieu», dist il, «et pour mon cier ami,
   Tot te ferai, bons hom, çou que tu dis,
   Lit et ostel et pain et car et vin ;
   Que Damedius faice tous ciaus merci,
   Qui le herbegent par estrange pais.
   Dis set ans a que de mes oels ne l' vi.
   E las peciére, ne sai s'est mors u vis.»
   Uns rices hom iert la, dans Coustentins,
   Et voit le pére ki herbege le fil.
   Le pére apele: gentement li a dit:
   « Laissiés le moi, sire, vostre merci:
   O moi venés, biaus sire pelerins;
   Herbegiés estes s'o moi volés venir.
   Emsamble moi se vous volés tenir,
   Ne vous faura ne pains ne cars ne vins.
   S’ains muir de vous, Diex ait de moi merci,
   Et vous ament par coi puissiés garir!»
   «Sire», dist il, «de Diu cinc cens mercis:
   Dex herbet toi en son saint paradis!
   Hom sui estranges, si vieng d'autre pais
   Et ostel quier et pour Diu i sui mis....
   Et celui laisse que il a recuelli.
   Et milleur quiert pour son cors miex servir,
   S'en celui muert, pris est a male fin:
   Diu a perdu et son saint paradis.
   La me tenrai u primiers me sui pris.
   Quant on pour Diu m'i volra recuellir. »
   ot le la mére, si l'a al pére dit:
   «Sire», dist ele, «ja t'a il ostel quis:
   Car le herbeges, pour Diu et pour ton fil.»
   «Dame», dist il, «prés en sui et garnis.»
   Ot le la mére, si rapela son fil.
   «Herbegiés estes, biaus sires pelerins.
   Ensamble moi vous em poés venir,
   Et pour l'enfant pour cui lavés requis
   Ja n’arés mal dont vous puissiés garir.»
   «Dame», dist il, «de Diu moult de mercis.
   Et le signour ki vous doit maintenir.
   PageV01P242
   Et a l'enfant c'aviés engenui,
   Doinst tel coraige que il puist revenir.
   Il revenra: pour voir le vous plevis.»
   Ot le la mére, si l'en a fait enclin;
   Pleure des oels, et li pére autresi.
  